ડાયેટ… ભારે ભરખમ શબ્દ, પણ રાખે હલકાંફૂલકાં..અને આ શબ્દ સામે આવતાં જ મનમાં કેટલા ચિત્ર ઉભા થઇ જાય છે. મોર્નિંગ વૉક, એક્સરસાઇઝ, ઝૂમ્બા, એરોબિક્સ, ફૂરુટ્સ, ડાયેટ ચાર્ટ્સ જેવા અઢળક વિચારો આવવા લાગે. અને આજકાલ ડાયેટ તો જાણે એક ટ્રેન્ડ જ બની ગયો છે. અને એમાં પણ સ્ત્રીની વાત આવે એટલે તો ડાયેટની વાત પહેલાં આવે. પરંતુ શું સ્ત્રી પોતાનું ઘર, ઓફિસની સાથે ડાયેટ સંભાળવા જતાં સ્વાસ્થ્ય સાથે ચેડાં તો નથી કરી રહી? જી હા, એક સ્ત્રી ડાયેટની સાથે ઘર, ઓફિસને સંભાળવા જતાં પોતાનું સ્વાસ્થ્ય સંભાળવાનું ભૂલી જાય છે. ડાયેટને અનુસરવા જતાં અને ઘરનાં કામના સંભાળવા જતા તેણે ખાધું કે ન ખાધું તેને ખ્યાલ જ નથી રહેતો. અને આજકાલ તો પોતાનું શરીર સપ્રમાણ હોવા છતાં વજન વધારે છે તેવુ માનતી અને તેને ઉતારવાના પ્રયત્નો કરતી સ્ત્રીઓની સંખ્યા વધી રહી છે. અને ક્યાંક વધુ આકર્ષક દેખાવા યુવતીઓ ડાયેટનો એક રીતે શિકાર બની રહી છે. અને આમાં જ યુવતીઓ પોતાના સ્વાસ્થ્યને નુકસાન પહોંચાડી રહી છે.